[pic] | EUROOPAN YHTEISÖJEN KOMISSIO |

Bryssel 8.4.2008

KOM(2008)183 lopullinen

2008/0071 (ACC)

Ehdotus

NEUVOSTON PÄÄTÖS

kauppaa ja kaupan liitännäistoimenpiteitä koskevan Euroopan yhteisön ja Bosnia ja Hertsegovinan välisen väliaikaisen sopimuksen tekemisestä

(komission esittämä)

PERUSTELUT

1. Liitteenä oleva ehdotus neuvoston päätökseksi muodostaa oikeusvälineen, jonka nojalla Euroopan yhteisön ja Bosnia ja Hertsegovinan väliaikainen sopimus voidaan allekirjoittaa ja tehdä.

2. Neuvoston 21. marraskuuta 2005 antamien neuvotteluohjeiden mukaisesti komissio saattoi vakautus- ja assosiaatiosopimuksesta Bosnia ja Hertsegovinan kanssa käydyt neuvottelut teknisesti päätökseen joulukuussa 2006. Komissio parafoi Bosnia ja Hertsegovinan kanssa tehtävien vakautus- ja assosiaatiosopimuksen ja väliaikaisen sopimuksen tekstit Sarajevossa 4. joulukuuta 2007. Komissio ehdottaa neuvostolle vakautus- ja assosiaatiosopimuksen allekirjoittamista ja tekemistä, mutta se tulee voimaan vasta sen jälkeen kun yhteisö ja sen jäsenvaltiot sekä Bosnia ja Hertsegovina ovat ratifioineet sen.

3. Neuvotteluohjeiden sekä vakautus- ja assosiaatiosopimuksen 135 artiklan mukaisesti komissio ehdottaa, että vakautus- ja assosiaatiosopimuksen ratifiointia odotettaessa tehdään väliaikainen sopimus, jotta kauppaa ja kaupan liitännäistoimenpiteitä koskevat vakaus- ja assosiaatiosopimuksen määräykset voitaisiin saattaa voimaan heti vakautus- ja assosiaatiosopimuksen allekirjoittamisen jälkeen. Komissio on neuvotellut väliaikaisen sopimuksen Bosnia ja Hertsegovinan kanssa ja parafoi sen Sarajevossa 4. joulukuuta 2007.

4. Poikkeuksellisten kaupan toimenpiteiden käyttöönotosta Euroopan unionin vakautus- ja assosiaatioprosessiin osallistuville tai siihen yhteydessä oleville maille ja alueille sekä asetuksen (EY) N:o 2820/98 muuttamisesta ja asetusten (EY) N:o 1763/1999 ja (EY) N:o 6/2000 kumoamisesta 18 päivänä syyskuuta 2000 annetussa neuvoston asetuksessa (EY) N:o 2007/2000[1] säädettyjen kauppamyönnytysten soveltamista jatketaan rinnan väliaikaisen sopimuksen kanssa.

5. Komissio pyytää neuvostoa vahvistamaan neuvottelujen tulokset sekä allekirjoittamaan ja tekemään väliaikaisen sopimuksen Euroopan yhteisön puolesta oheisen ehdotuksen perusteella sen jälkeen kun neuvosto ja komissio ovat yhdessä päätyneet myönteiseen arvioon poliittisista ehdoista[2].

2008/0071 (ACC)

Ehdotus

NEUVOSTON PÄÄTÖS

kauppaa ja kaupan liitännäistoimenpiteitä koskevan Euroopan yhteisön ja Bosnia ja Hertsegovinan välisen väliaikaisen sopimuksen tekemisestä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 artiklan yhdessä 300 artiklan 2 kohdan ensimmäisen alakohdan ja 300 artiklan 3 kohdan ensimmäisen virkkeen kanssa,

ottaa huomioon komission ehdotuksen,

sekä katsoo seuraavaa:

(1) On tarpeen hyväksyä kauppaa ja kaupan liitännäistoimenpiteitä koskeva Euroopan yhteisön ja Bosnia ja Hertsegovinan väliaikainen sopimus, kunnes [paikka] [pvm] allekirjoitettu Euroopan yhteisöjen ja niiden jäsenvaltioiden sekä Bosnia ja Hertsegovinan välinen vakautus- ja assosiaatiosopimus tulee voimaan.

(2) Sopimuksen kauppaa koskevat määräykset ovat luonteeltaan poikkeuksellisia, ja ne liittyvät vakautus- ja assosiaatioprosessin yhteydessä toteutettavaan politiikkaan; ne eivät muodosta Euroopan unionille ennakkotapausta yhteisön kauppapolitiikassa suhteessa muihin yhteisön ulkopuolisiin maihin kuin Länsi-Balkanin maihin.

(3) Sopimus olisi tämän vuoksi allekirjoitettava ja hyväksyttävä Euroopan yhteisön puolesta,

ON PÄÄTTÄNYT SEURAAVAA:

1 artikla

Hyväksytään Euroopan yhteisön puolesta kauppaa ja kaupan liitännäistoimenpiteitä koskeva Euroopan yhteisön ja Bosnia ja Hertsegovinan väliaikainen sopimus, sen liitteet ja pöytäkirjat, yhteiset julistukset ja päätösasiakirjaan liitetty Euroopan yhteisön julistus.

Ensimmäisessä kohdassa tarkoitettujen asiakirjojen tekstit ovat tämän päätöksen liitteenä.

2 artikla

Neuvoston puheenjohtaja oikeutetaan nimeämään henkilöt, joilla on valtuudet allekirjoittaa sopimus ja tallettaa väliaikaisen sopimuksen 55 artiklassa tarkoitettu hyväksymisasiakirja Euroopan yhteisön puolesta.

Tehty

Neuvoston puolesta

Puheenjohtaja

[1] EYVL L 240, 23.9.2000, s. 1, asetus sellaisena kuin se on viimeksi muutettuna asetuksella (EY) N:o 1946/2005 (EUVL L 312, 29.11.2005, s. 1).

[2] 14364/05 (rajoitettu jakelu).